## La Filmoteca d’Estiu projecta ‘La quimera d’or’ de Charles Chaplin amb motiu del centenari de la seua estrena

*** Este cicle cinematogràfic organitzat per l’IVC se celebra fins al 30 d’agost en els jardins del Palau de la Música de València
* ‘La quimera d’or’ es projecta amb subtítols en valencià en la versió restaurada en 4K que es va estrenar en el Festival de Canes**

La Filmoteca d’Estiu projecta el dilluns 18 i el dimarts 19 d’agost, a les 22:30 hores, *La quimera d’or* (*The Gold Rush*, 1925), de Charles Chaplin. Amb una duració de 96 minuts, la pel·lícula es projecta amb subtítols en valencià en la nova versió restaurada en 4K que es va estrenar en el passat Festival de Canes, amb motiu del centenari de la seua estrena comercial.

Escrita, dirigida, produïda i protagonitzada per Charles Chaplin, *La quimera d’or* és considerada una de les obres més cèlebres del cineasta i actor britànic i un dels grans clàssics de la història del cine. Chaplin va declarar diverses vegades que era la pel·lícula per la qual més volia ser recordat.

Atret per la febra de l’or, Charlot viatja a Alaska amb la intenció de fer-se ric, però una forta nevada l’obliga a refugiar-se en una cabanya en la qual haurà de conviure amb un fugitiu homicida i el gegant Mac Kay.

L’argument d’esta comèdia muda té el seu origen en la tragèdia patida per un grup d’immigrants que es van quedar bloquejats per la neu quan es dirigien a Klondike i que van sobreviure menjant-se els seus gossos, els arnesos, les sabates i fins i tot els seus companys morts. D’este tràgic succés, Chaplin construïx una de les millors comèdies de la història del cine.

El tercer llargmetratge de Chaplin es reestrenaria en 1942 amb un nou acompanyament musical, efectes sonors i veu en *off* del director mateix narrant els intertítols.

**Patrimoni audiovisual valencià**

Per sext any consecutiu, la Filmoteca d’Estiu recorda la labor de recuperació i conservació del patrimoni cinematogràfic que du a terme la Filmoteca Valenciana. Cada sessió s’obrirà amb un muntatge de pel·lícules domèstiques de temàtica estiuenca depositades, digitalitzades i conservades en l’arxiu fílmic de Paterna.

Estes projeccions servixen per a recordar la missió essencial de l’arxiu de la Filmoteca Valenciana: la salvaguarda del patrimoni audiovisual valencià i de la memòria col·lectiva.

**Horaris i venda d’entrades**

Les projeccions de la Filmoteca d’Estiu se celebren de dilluns a diumenge, excepte els dimecres, que no hi ha sessió. La projecció s’inicia a les 22:30 hores i la taquilla s’obri a les 21:30 hores. La programació, per dies, i la venda d’entrades anticipades en línia estan disponibles en la [web de l’IVC](https://ivc.gva.es/val/ivc-val/programacio-ivc).

La Filmoteca d’Estiu és una activitat de la Conselleria d’Educació, Cultura, Universitats i Ocupació, organitzada per l’Institut Valencià de Cultura (IVC), mitjançant la Filmoteca Valenciana. La seua celebració és possible gràcies a la col·laboració de l’Ajuntament de València, que cedix els jardins del Palau de la Música com a espai de les projeccions.

Fecha: 17/08/2025